《庐山杂兴 其七》
宋代·释道潜

中岩不知暑，但觉昼景长。朝来出孤定，踽踽行西冈。

风泉漱石齿，松雨飞苍苍。猿鸟亦我喜，鹿麋还相将。

乔林积翠下，粲然瞩孤芳。冉冉抱绝格，霏霏浮暗香。

山祇善守护，每吐云雾藏。寄言樵苏子，慎勿轻摧伤。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。